ส่วนที่ 1

ข้อมูลสรุป : ภาพรวมการดำเนินธุรกิจ

ปี 2548 พัฒน์กลยังคงสามารถทำยอดขายได้สูงมาก ทำให้มีงานระหว่างทำยกมาปี 2549 ถึง
1,800 ล้านบาท ซึ่งมีมูลค่าถึง 60% ของยอดการดำเนินงานทั้งปี ในปี 2548
การเคลื่อนไหวของวัตถุดิบถึงแม้จะรุนแรงแต่ก็อยู่ในประมาณการทำให้บริษัทมีรายได้สูงขึ้น
การพัฒนาตลาดต่างประเทศของบริษัทดำเนินได้ตามเป้าหมาย
เราได้โครงการหลายโครงการจากต่างประเทศ มูลค่าถึง 800 ล้านบาท
ยอดขายการส่งออกสามารถทำได้ 23% ของยอดขายรวม และเติบโตเป็น 2 เท่า เมื่อเทียบกับปี
2547 โดยตัวเงินยอดขายต่างประเทศปี 2548 สูงกว่าปี 2547 ถึง 30%
ซึ่งส่วนใหญ่จะเป็นรายได้เข้าในปี 2549

ในด้านของการขายโรงงานเอทธานอล ยอดขายไม่เกิดในปี 2548 ตามที่ฝ่ายบริหารตั้งเป้าไว้
ทั้งนี้เนื่องจากการชะลอตัวการลงทุนอันเกิดจากสภาวะขาดแคลนน้ำตาลของโลก
และกากน้ำตาลซึ่งเป็นวัตถุดิบของโรงงานเอทธานอลได้ขึ้นราคาสูงมากจนความคุ้มทุนของโครงการเป็นไปไม่ได้
ความต้องการของเอทธานอลในประเทศยังคงมีสูงอยู่ และในต้นปี 2549
รัฐบาลก็ได้เปิดเสรีการลงทุนในโรงงานผลิตเอทธานอล
และเปิดโอกาสให้ผู้ลงทุนที่จะใช้หัวมันสำปะหลัง (Cassava Roots)
เป็นวัตถุดิบสามารถเริ่มโครงการได้
รัฐบาลยังได้ปรับราคาขายของเอทธานอลให้เป็นไปตามราคาวัตถุดิบและราคาน้ำมันโลกอีกด้วย
พัฒน์กลมีความเชื่อมั่นว่า ปี 2549
พัฒน์กลจะสามารถขายโครงการโรงงานเอทธานอลใช้มันสำประหลังเป็นวัตถุดิบได้หลายโครงการ
เนื่องจาก บริษัท KATZEN
ผู้ออกแบบโรงงานเอทธานอลที่เราตกลงความร่วมมือด้วยเป็นบริษัทที่มีประสบการสูงในด้านการผลิตเอทธานอลจากธัญพืชประเภทแป้ง
ซึ่งโรงงานในประเทศจะต้องใช้มันสำปะหลังซึ่งใช้แป้งเป็นวัตถุดิบ
โครงการเอทธานอลจะเป็นตัวฉุดผลประกอบการของพัฒน์กลให้ดีขึ้นในปี 2549 นี้ด้วย

ในด้านโรงงาน บริษัท พัฒน์กล แมนนูแฟคเจอริ่ง จำกัด ซึ่งพัฒน์กลเป็นเจ้าของ 100%
ได้สร้างโรงงานขนาด5000 ตารางเมตรในโครงการที่ 1 เรียบร้อยในเดือนตุลาคม 2548
และย้ายการผลิตเครื่องทำน้ำแข็งและอุปกรณ์เครื่องทำความเย็นจาก บริษัท พัฒน์กล จำกัด
(มหาชน) ไปผลิตที่โรงงานของ พัฒน์กล แมนนูแฟคเจอริ่ง ที่ อำเภอเขาย้อย จังหวัดเพชรบุรี
พัฒน์กล แมนนูแฟคเจอริ่ง เป็นบริษัทที่ได้รับการส่งเสริมการลงทุน
ซึ่งจะทำให้ไม่ต้องเสียภาษีเงินได้เป็นเวลา 8 ปี

ในปี 2549 นี้ บริษัทฯ จะดำเนินการสร้างโรงงานโครงการที่ 2 ที่ บริษัท พัฒน์กล
แมนนูแฟคเจอริ่ง จำกัด ซึ่งจะเป็นโรงงานขนาด 5600 ตารางเมตร ซึ่งใช้ผลิตสินค้าประเภท
ถังสแตนเลส งานอาหาร หอกลั่นเอทธานอลและอุปกรณ์ในโรงงานผลิตเอทธานอล โรงงานที่ 2
นี้จะเปิดดำเนินการประมาณเดือนกันยายน 2549 นอกจากนั้น โรงงานของ บริษัท พัฒน์กล จำกัด
(มหาชน) เดิมที่กิ่งแก้ว ก็จะทำโครงการผลิตเครื่องจักรอาหาร
ภายใต้การส่งเสริมการลงทุนอีกด้วย โครงการนี้คาดว่าจะเริ่มดำเนินการภายในเดือน พฤศจิกายน
พ.ศ. 2549

ในปี 2548 หน่วยพัฒนาและวิจัยของบริษัทฯ ได้ประสบผลสำเร็จในการสร้างสินค้าใหม่หลายชนิด คือ

1.  เครื่องทำน้ำแข็งแบบแผ่น สำหรับการแช่ผลิตภัณฑ์ เครื่องทำน้ำแข็งแผ่นจะมีขนาดกะทัดรัด
    ราคาต่ำ ซึ่งจะมีตลาดแยกจากเครื่องทำน้ำแข็งหลอด

2.  เครื่องทำน้ำแข็งแบบถ้วย ซึ่งเหมาะสำหรับผู้ผลิตใช้ในสถานที่ เช่น บาร์ ไนต์คลับ
    คาราโอเกะ โรงแรม ซึ่งจะมีเครื่องขนาด 200-500 กิโลกรัม/วัน

3.  เครื่องทอดอาหารแบบต่อเนื่อง ซึ่งเราได้ร่วมมือพัฒนาร่วมกับสถาบันไทย - เยอรมัน
    กระทรวง

  วิทยาศาสตร์และเทคโนโลยี และบริษัท สหฟาร์ม (มหาชน) จำกัด
  เครื่องทอดแบบต่อเนื่องนี้มีความสำคัญมากในการส่งออกเนื้อไก่ในปัจจุบัน
  เพราะเราต้องส่งออกเนื้อไก่เฉพาะที่ทำสุกแล้วเท่านั้น

4.  เครื่องบรรจุน้ำแข็งถุง ขนาด 10-25 กิโลกรัม แบบอัตโนมัติ
    เครื่องบรรจุน้ำแข็งถุงที่พัฒน์กลผลิตขึ้นเนื่องจากทางกระทรวงสาธารณสุขมีความประสงค์จะบังคับให้ผู้ผลิตน้ำแข็งหลอดบรรจุน้ำแข็งในถุงพลาสติก
    ซึ่งซีลด้วยความร้อนและจะห้ามใช้ถุงพลาสติกแบบสานซึ่งมีการนำกลับมาใช้ซ้ำ

  ในด้านบุคคลากร บริษัทได้มีการพัฒนาบุคคลกรแบบต่อเนื่อง
  และบริษัทมีโครงการจะร่วมมือกับวิทยาลัย

ต่าง ๆ ในการสร้างบุคคลกรใหม่และพัฒนาบุคลากรที่มีอยู่ให้มีความสามารถเพิ่มขึ้น
บริษัทถือว่าทรัพยากรบุคคลเป็นทรัพยากรที่สำคัญที่สุดในบริษัทวิศวกรรมและจะพัฒนาให้บริษัทมีทรัพยากรที่แข็งแกร่งและทำงานได้ในระดับสากล

ด้วยโครงการทั้งหมดนี้ บริษัทฯ เชื่อว่าจะสามารถสร้างยอดการดำเนินงานที่เติบโตไม่น้อยกว่า 30%
ในปี 2549 และคาดว่ากำไรจะเติบโตได้สูงกว่า 50%